WPH บวก 5% ลุ้นไตรมาส 2 กำไรโตแกร่ง โบรกเคาะเป้า 6 บ.
WPH พุ่ง 5% ลุ้นไตรมาส 2/65 กำไรโตแกร่ง รับอัตรากำไรขั้นต้นพุ่งแรง พร้อมลูกค้าต่างชาติใช้บริการเพิ่มขึ้น และโรงเรียนเปิดตามปกติ หนุนผู้ใช้บริการคึกคัก ขณะที่ P/E ต่ำกว่าค่าเฉลี่ยกลุ่ม โบรกเคาะเป้าสูง 6 บาท
WPH พุ่ง 5% ลุ้นไตรมาส 2/65 กำไรโตแกร่ง รับอัตรากำไรขั้นต้นพุ่งแรง พร้อมลูกค้าต่างชาติใช้บริการเพิ่มขึ้น และโรงเรียนเปิดตามปกติ หนุนผู้ใช้บริการคึกคัก ขณะที่ P/E ต่ำกว่าค่าเฉลี่ยกลุ่ม โบรกเคาะเป้าสูง 6 บาท
8 ส.ค. 2565

ผู้สื่อข่าวรายงานว่า วันนี้ (8 ส.ค. 65) ราคาหุ้น บริษัท โรงพยาบาลวัฒนแพทย์ ตรัง จำกัด (มหาชน) หรือ WPH  ณ เวลา 11:47 น. อยู่ที่ระดับ 4.50 บาท บวก 0.20 บาท หรือ 4.65% สูงสุดที่ระดับ 4.94 บาท ต่ำสุดที่ระดับ 4.26 บาท ด้วยมูลค่าการซื้อขาย 689.36 บาท

สำหรับราคาหุ้นปรับตัวขึ้นเชื่อว่านักลงทุนเข้าเก็งกำไรคาดว่าผลประกอบการจะออกมาเป็นไปตามนักวิเคราะห์ประเมินไว้ว่ากำไรไตรมาส 2/65 จะออกมาเติบโตแข็งแกร่ง อย่าง บล.ไอร่า และ บล.ดีบีเอสวิคเคอร์ส (ประเทศไทย) พร้อมใจแนะนำซื้อหุ้น WPH ชี้ราคาเป้าหมายสูงสุดที่ระดับ 6 บาทต่อหุ้น ประเมินแนวโน้มธุรกิจในไตรมาส 2/65 สัญญาณดีต่อเนื่อง อัตรากำไรขั้นต้นพุ่งแรง คุมต้นทุนได้ดี พร้อมรับอานิสงส์จากนโยบายเปิดประเทศ ลูกค้าต่างชาติใช้บริการเพิ่มขึ้น และโรงเรียนเปิดตามปกติ หนุนผู้ใช้บริการคึกคัก ขณะที่ราคาหุ้นปัจจุบันจูงใจ มีค่าพีอีเรโชต่ำกว่าค่าเฉลี่ยโรงพยาบาลขนาดกลาง และเล็กที่สูงถึง 20 เท่า
ขณะที่แนวโน้มปี 65 ผู้บริหาร WPH คาดรายได้โต 10% เป็น 1.35 พันล้านบาท ภายใต้สัดส่วน รายได้จากผู้ป่วยต่างชาติที่คาดเพิ่มขึ้นจาก 1%เมื่อปี2564 เป็น 10% ในปี 65 พร้อมแผนเปิดศูนย์ Wellness และคาดผลประกอบการ รพ.วัฒนแพทย์อ่าวนางฟื้นตัว และภายใต้ Net Profit Margin ประมาณ 15-17% เบื้องต้นคาดกำไรสุทธิประมาณ 200 – 230 ล้านบาท หรือ 0.33 – 0.38 บาท และคาดเงินปันผล 0.13 – 0.15 บาท โดยประเมินภายใต้นโยบายไม่ต่ำกว่า 40%